VM i skak 1886
VM i skak 1886 var den første officielle match om et verdensmesterskab i skak mellem den amerikansk bosatte østriger Wilhelm Steinitz og den i London bosatte polsk-tyske Johannes Zukertort. Matchen blev afviklet i New York, St. Louis og New Orleans i USA mellem 11. januar og 29. marts 1886. Vinderen var den som først nåede ti sejre. Steinitz vandt 10 – 5 (5 remis) og kunne som den første officielt kalde sig verdensmester.